阮公嘯臺次韵辛正叔
作者：李之儀
朝代：宋

paragraphs: 有口莫飲盜泉水，有手莫探驪龍珠。
秋風冷落千古意，追風絕足誰能拘。
白雲青山避世樂，擊鼓撞鐘廊廟居。
等閒舒卷四海爲之動，豈憚一一從吹竽。
君看事事絕天險，阿房宮在空荒墟。
野人不識貴者帝，直欲炙背同向茅簷隅。
由來土苴漫優劣，亹亹傳習隨有無。
當時一嘯亦偶爾，至今登覽煩嗟歔。
吾人妙質素所畏，感嘆陳迹追盈虛。
涇清渭濁固可辨，未應到海君能殊。